Subakútna apendicitída

Subakútna apendicitída (periapendikulárny absces), (lat. appendicitis subacuta, abscessus periappendicalis, perityphlitis, perityphlitis abscendens) je osobitá forma, alebo komplikácia akútnej apendicitídy, pri ktorej vzniká nahromadenie hnisu v okolí apendixu. Lokalita je absolútne ohraničená zlepením čriev, veľkej predstery a nástenného peritonea. Ochorenie je charakteristickejšie pre starší vek.

 Etiológia 
Hnisavé ložisko vzniká kolikváciou zápalového periapendikulárneho infiltrátu (perityphlitis), alebo ohraničením hnisu vyliateho pri perforácii apendixu okolitými črevnými kľučkami a predsterou. Vznik je podmienený zníženou peristaltikou čriev a nízkou virulenciou mikroorganizmov (najmä Escherichia coli, anaeróbne baktérie, Bacteroides).

 Patologická anatómia 
Zápalový komplex sa skladá z konvolútu črevnej kľučky, predstery, mezenteriálnych lymfatických uzlín a steny slepého čreva, v strede ktorého je flegmonózne, alebo gangrenózne zmenený apendix. Podľa pôvodnej polohy apendixu je celý komplex lokalizovaný pelvicky, retrocekálne, mediocekálne, niekedy aj antecekálne.

 Klinický priebeh 
Klinická jednotka vychádza z akútnej apendicitídy, ktorá ako katarálny zápal prechádza po 24-48 hodinách klinického priebehu štádiom flegmonózneho zápalu do gangrény. Pri nepodstúpení chirurgickej liečby dochádza k perforácii do voľného peritoneálneho priestoru. Pri vhodných anatomicko-fyziologických pomeroch dochádza k uzatvoreniu ložiska a lokalizácii procesu.

 Klinická manifestácia a symptomatológia 
Príznaky akútnej apendicitídy prechádzajú do typickej manifestácie, ktorá zahrňuje:
 schvátenosť, potenie
 lokalizovaná bolesť
 tachykardia a tachypnoe
 zvýšenie telesnej teploty (možný aj septický charakter)
 vyklenutie brušnej steny v lokalite apendixu
 hmatný tumorózny útvar (rezistencia) v lokalite apendixu
 palpačná bolestivosť a pozitívny Blumbergov príznak
 bolestivosť pri vyšetrení per rektum (nie vždy)
 výrazná leukocytóza, zvýšená sedimentácia erytrocytov

 Konzervatívna terapia 
Nechirurgická liečba je prísne indikovaná. Dodržuje sa pokoj na lôžku, tekutá diéta. Nutné je časté sledovanie pacienta pre riziko kolikvácie, perforácie a progresie do difúznej peritonitídy. Podívajú sa antiflogistiká a antibiotiká. Liečba trvá 2-3 mesiace. Po ústupe klinických príznakov sa doporučuje kolonoskopia na vylúčenie zhubného ochorenia, ktorá sa môže takýmto spôsobom prejaviť (najmä u starších pacientov).

 Chirurgická terapia 
 1.) Appendectomia á froid (apendektómia za studena) sa vykonáva po 2-3 mesačnej konzervatívnej liečbe. Pri urgentnej laparotómii pre podozrenie z akútnej apendicitídy a následnej peroperačnej zmene diagnózy sa apendektómia nevykonáva, vykoná sa len revízia, alternatívne drenáž abscesovej dutiny (riziko pooperačných komplikácii v zápalom zmenenom teréne).
 2.) Evakuácia a drenáž pri laparotómii sa vykonáva ako urgentná operácia pri zhoršení klinického stavu a zväčšení ložiska. Abscesová dutina sa drénuje mäkkým tygonovym drenom. Alternatívne môžeme vykonať cielenú evakuáciu, punkciu a drenáž pod CT, alebo USG kontrolou.
 3.) Pri perforácii je indikovaný zákrok, ako pri difúznej peritonitíde.

 Zdroj 
 Černý J. a kol.: Špeciálna chirurgia (Chirurgia tráviacej rúry). Osveta, Martin, 1996
 Ohrádka B. a kol.: Špeciálna chirurgia IV. Univerzita Komenského, Bratislava, 1998

Kategória:Chirurgia